Siunnersuummut nassuiaatit

**Nassuiaatit nalinginnaasut**

**1. Aallaqqaasiut**

Nunanut allanut angalasussat pinnagit nunatsinni angalasut nioqqutissanik akitsuuteqanngitsunik tigusinatilluunniit pisinnginnissaannik nakkutilliisinnaanissaq inatsisissatut siunnersuummi matumani siunnerfigineqarpoq.

Nuummi mittarfittaami nunatsinni angalasut nunanullu allanut angalasussat tikittarfimmiittarput. Nioqqutissanik akitsuusersorneqartussanik unioqqutitsilluni eqqussuinissaq tamatumani ilimanaateqarnerulerpoq.

Nunanut allanut angalasut nioqqutissanik akitsuuserneqartussanik aalajangersimasumik amerlassusilinnik akitsuutinik akiliinatik inatsit naapertorlugu eqqussisinnaapput, Tikinermi nioqqutissanik akitsuuteqanngitsunik eqqussisinnaaneq pillugu Namminersorlutik Oqartussat nalunaarutaat nr. 48, 21. novembari 2024-meersoq takuuk. Nioqqutissat taakku nunani allani, mittarfimmit aallarfigisamit, timmisartumi imaluunniit Kalaallit Nunaannut tikinnermi mittarfimmi pisiarineqarsinnaapput.

Tamatuma saniatigut Kalaallit Nunaanni mittarfimmit nunanut allanut angalaniartut mittarfimmi aallarfissami nioqqutissanik akitsuuteqanngitsunik pisisinnaapput, akileraaruseriffik taamatut tuniniaanissamut akuersissuteqarsimappat.

Nioqqutissanik eqqussuineq annissuinerlu pillugit Inatsisartut inatsisaata nr. 64, 20. novembari 2023-meersup allanngortinneqarnerani timmisartumi ilaasut nunamit allameersut nunatsinnut tikinnermi nioqqutissanik akitsuusigassanik nammineq piumassutsimik akitsuusiisitsinissamut periarfissinneqarput, § 35 a takuuk. Aalajangersagaq 2025-p aasaanerani atuutilissasoq naatsorsuutigineqarpoq. Nioqqutissat pineqartut nunani allani, mittarfimmit aallarfigisami, timmisartumi mittarfimmiluunniit tikiffigisami pisiaanersut apeqqutaanngilaq.

Nunanit allanit angalasut kuffertiminnik tigusaqareerpata akitsuuserisullu sanioqqunneranni imaluunniit mittarfimmit tikiffigisamit illoqarfimmi allami apuuffissamut tikinneranni nioqqutissanik akitsuuteqanngitsunik nassarnersut paasiniarlugu nalinginnaasumik nakkutilliisoqassaaq.

Nunanit allanit angalasut akitsuuserisunik sanioqqussinnginneranni nioqqutissanik akitsuuteqanngitsunik tamanik taakkuluunniit ilaannik nunatsinni taamaallaat angalasunut allanut tunniussinissaminnut periarfissaqarput.

Ilanngaaserisoqarfik aallaaviatigut nunatsinni angalasunik nakkutilliineq ajorpoq. Ilanngaaserisoqarfik suliassanut killeqarfimmi nakkutilliinermut tunngasunik suliaqartarpoq, kisiannili nioqqutissanut killeqarfimmit aallartunut killeqarfimmullu tikittunut tunngatillugu nakkutilliinermi suliassanik suliaqarneq ajorpoq.

Nunanut allanut angalasunut tunngatillugu pisut nutaat eqqarsaatigalugit nunanut allanut angalasut nioqqutissanik akitsuuteqanngitsunik nassarsinnaanerat pissarsisinnaanerallu taakkuninngalu nunatsinni angalasunut tunniussisinnaanerat ilungersunartuuvoq. Tassa ilaatigut taamatut tunniussisarnernik sunniuteqarluartumik nakkutilliinissamut maannakkut malittarisassat naammanngillat, ilaatigullu nioqqutissanik akitsuuteqanngitsunik eqqussuisoqarnerulernerata malitsigisaanik niuertarfinni nioqqutissat akitsuuserneqartussaatitaasunit kaaviiaartitat ikinnerulersinnaapput.

Nunatsinni angalasunut aningaasatigut iluanaarutissat imatut assersuusiornikkut takutinneqarsinnaapput:

Københavnimi mittarfimmi Prince Originalit 200-t 499 kr.-qarput (400-t 839 kr.-qarput). Pisiffimmi nioqqutissat assingi 1.000 kr.-qarput (400-t 2.000 kr.-qarput).

Nunanut allanut angalasut nioqqutissanik akitsuusersorneqartussanik tunniussisartut amerliartuinnartillugit niuertarfiit kaaviiaartitsinerat nioqqutissanilu pineqartuni akitsuutinit iluanaarutissat annerusumik appariaateqassapput. Nuummut Nuummiillu angalasut 100.000-iunissaat aammalu Ilulissanut Ilulissaniillu angalasut 50.000-iunissaat Greenland Airportsimit missiliorneqarpoq. Kisitsisini taakkunani nunatsinni nunanullu allanut angalasut pineqarput.

Siunnersuut manna mittarfiit aqqutigalugit nioqqutissanik akitsuusikkanik eqqussuinermik Ilanngaaserisoqarfiup nakkutilliineranik nukittorsaanissamik siunertaqarpoq.

**2. Siunnersuummi immikkoortut pingaarnerit**

Maannakkut malittarisassat nunatsinni angalasunut nioqqutissanik akitsuuserneqanngitsunik tunniussisarnermik il.il. nakkutilliisarnermut atatillugu naammanngillat.

Angalasunik malittarisassiorneq pillugu inatsimmi malittarisassanut atuuttunut atatillugu nunatsinni angalasunut immikkut tunngavissat ilanngunneqarput. Nunanut allanut angalasut nunatsinnilu angalasut ataatsimut tikittarfimmiittalernerisa aallariartortarfimmiittalernerisalu malitsigisaanik unioqqutitsilluni nioqqutissanik akitsuuserneqanngitsunik eqqussuisoqarnerusinnaanera, nunatsinni angalasunik nakkutilliinissamut tunngavissakkut pinaveersaartinneqassaaq. Tamatuma saniatigut nunanut allanut angalasut nunatsinnilu angalasut ataatsimut nakkutigineqartalissapput kiisalu unioqqutitsilluni eqqussuinermik pinaveersaartitsineq sukanneqarluni.

Tamatuma saniatigut nunatsinnit nunatsinnullu angalanermi pigisanik nalilinnik nassiussinermut nassarnermullu atatillugu killiliussap 50.000 kr.-nit 15.000 kr.-nut apparneqarnissaa siunnersuutigineqarpoq. Taamatut allannguinerup kingunerisaanik pigisanik nalilinnik nassiussinissamut nassarnissamullu killiliussat, aningaasanik peqquserluutinik malunnarunnaarsaasarneq pillugu inatsimmi 15.000 kr.-nik amerlassusilinnik aningaasanngorlugit akiliinissamut inerteqquteqarneq, assigilissavaa. Siunnersuummik akuersinermi aningaasanik peqquserluutinik malunnarunnaarsaasarneq pillugu inatsimmi malittarisassat aalajangersarneqareersimasut allanngornavianngillat[[1]](#footnote-1).

**3. Pisortanut aningaasaqarnikkut allaffissornikkullu sunniutissat**

Siunnersuut pisortanut aningaasaqarnikkut sunniuteqarnissaa naatsorsuutigineqanngilaq. Siunnersuummi imigassanik tupanillu eqqussinermut akitsuutitigut iluanaarutit nunatta karsianut ikisarnissaat attanniarneqarpoq.

Tamatuma saniatigut naatsorsuutaavoq imigassanik tupanillu annertunermik atuinermut tamatumani unioqqutitsilluni nioqqutissanik eqqussinerup nassataanik pinaveersaartitsissaaq.

Nunanut tamalaanut mittarfinni nutaani nunatsinni angalanermik nakkutilliineq pineqaatissiinerlu pillugit nutaamik tunngavissiineq akileraaruseriffiup allaffissorneranut sunniuteqassaaq. § 30 a naapertorlugu tikittunut malittarisassat nutaat akileraaruseriffiup mittarfimmi nakkutilliineranut atatillugu suliassanik amerlisitsissaaq. Suliassat nutaat taakku nakkutilliinermi atuutereertumi aaqqinneqartassasut naatsorsuutaavoq taamaasillutik aningaasaliissutineereerput.

**4. Inuussutissarsiortunut aningaasaqarnikkut allaffissornikkullu sunniutissat**

Siunnersuut aningaasaqarnikkut imaluunniit allaffissornikkut inuussutissarsiortunut sunniuteqassanngitsoq nalilerneqarpoq.

**5. Avatangiisinut, pinngortitamut inuillu peqqissuunissaannut sunniutissat**

Siunnersuut avatangiisinut, pinngortitamut inuillu peqqissuunissaannut sunniuteqassanngitsoq nalilerneqarpoq.

**6. Innuttaasunut sunniutissat**

Siunnersuut innuttaasunut sunniuteqassangatinneqarpoq.

Innuttaasut nunatsinni angalanerminni sunik nassataqarnerlutik eqqumaffiginerulertussaassavaat, tamannalu sungiunniagassaassaaq. Innuttaasut nunatsinni angalanerminni nioqqutissanik akitsuuserneqartussanik nassataqartut taakkuninnga nassataqarnerminnik uppernarsaaqquneqarsinnaapput.

Nunatsinni angalasut nakkutilliisunut uneqqaartalissappata mittarfinni inuit ataasiakkaat angalanerisa sivitsornerannik kinguneqarsinnaavoq, tamannalu nunatsinni angalanerup pisariunerulerneranik kinguneqarsinnaalluni. Pingaartumik innuttaasut nunatsinni illoqarfiit akornanni angalakulasut sunnerneqassapput.

Siunnersuummi akileraaruseriffiup akitsuuserisui mittarfinni nunatsinnut tikittunik aallartunilluunniit, tamatumani tikittut aallartullu ataatsimut tikittarfimmi aallartarfimmilu nakkutiginninnerannik alliliivoq.

Tamatumani siunertaavoq nunatsinni angalasut mittarfinni tikittunit akileraaruteqanngitsumik nioqqutinik, tassa pisiniarfinni akileraaruteqanngitsunik pisiaannik, tigusisinnaanerannik pisisinnaanerannilluunniit pinaveersaartitsineq. Maleruagassamili aamma nioqqutissat aamma soorlu ikiaroornartut il.il. akitsuuserisunit nakkutigineqareertut ilaapput.

§ 30 a-mi maleruagassaq nutaaq tikittup nunatsinni angalanermi pisataminik, inatsit naapertorlugit eqqussaanik il.il., nassarnissaanik akornusiinngilaq.

Nunatsinni angalasut kukkullutik piaaralutilluunniit nioqqutissanik akitsuusersorneqartussanik nassataqartut akiliisinneqarsinnaallutillu arsaarneqarsinnaapput.

Malittarisassap nutaap kingunerisaanik mittarfinni nakkutilliinerit amerlanerulersinnaapput, tamannalu innuttaasut nakkutigineqarnerisa sukateriffigineqarneratut misiginarsinnaavoq.

**7. Sunniutaasinnaasut pingaarnerit allat**

Siunnersuut allanik pingaarutilinnik sunniutissaqanngilaq.

**8. Pisortanik aamma kattuffinnik il.il. tusarniaaneq**

Siunnersuut piffissami 17. juuni 2025-mit 15. juuli 2025-mut ukununnga tusarniaaffigisartakkanut tusarniutigineqarsimavoq:

Sulisitsisut GE, SIK, Grønlands Revisions, BDO, Nunatsinni Advokatit, Visit Greenland, Tusass A/S, Air Greenland A/S, Greenland Airports, Mittarfeqarfiit, Politiit Pisortaat, GrønlandsBanken, Bankivik, Avannaata Kommunia, Kommuneqarfik Sermersooq, Kommune Qeqertalik, Qeqqata Kommunia, Kommune Kujalleq, Naalakkersuisut Siulittaasuata Naalakkersuisoqarfia, Inuussutissarsiornermut, Niuernermut, Aatsitassanut, Inatsisit Atuutsinneqarnerannut Naligiissitaanermullu Naalakkersuisoqarfik aamma Peqqissutsimut Naalakkersuisoqarfik.

Siunnersuut ulloq 17. juuni 2025 tusarniaanermi nittartakkami [www.naalakkersuisut.gl](http://www.naalakkersuisut.gl) -mi tamanut saqqummiunneqarpoq.

**Siunnersuutip aalajangersagaanut ataasiakkaanut nassuiaatit**

§ 1-imut

Nr. 1-imut

Danmarkimit, Savalimmiunit nunamilluunniit allamit timmisartumi ilaallutik tikittut nunatsinni timmisartumik ingerlaqqinnerminni nioqqutissanik akitsuuteqanngitsunik nassarsinnaanerat § 11 a, imm. 1-imi qulakkeerneqarpoq. Tikinnermit kingusinnerpaamik ullut arfineq-marluk qaangiunneranni ingerlaqqilluni angalanerit pineqarput.

Tamatuma peqatigisaanik nunatsinni angalasut nioqqutissanik akitsuuteqanngitsunik nassarnissaannik inerteqquteqarneq ilanngunneqarpoq aamma Danmarkimit, Savalimmiunit nunanilluunniit allanit timmisartumik ilaallutik nunatsinni mittarfimmut tikinnerminni nioqqutissanik akitsuuteqanngitsunik tunniussinissaannik inerteqquteqarneq imm. 2-mi 3-milu ilanngunneqarpoq.

Nioqqutissat akitsuuteqanngitsut tassaatinneqarput nioqqutissat §17 malillugu malittarisassat aalajangersarneqarsimasut naapertorlugit akitsuuteqanngitsumik eqqussineq. Tikinnermi nioqqutissanik akitsuuteqanngitsunik eqqussisinnaaneq pillugu Namminersorlutik Oqartussat nalunaarutaat nr. 48, 21.novembari 2024-meersoq maannakkut atuuppoq.

Nr. 2-mut

Siunnersuut malillugu inuit nunatsinnut angalasut nunatsinniilluunniit aallartut 15.000 kr.-t sinnerlugit nalilinnik pigisallit nalingi tamakkerlugit akileraaruseriffimmut nalunaarutiginnittussaatitaapput. Taamatuttaaq inuit killigitinneqartoq tamanna qaangerlugu pigisanik nalilinnik nassiussisut tigusisulluunniit pigisat nalingi pillugu akileraaruseriffimmut nalunaarutiginnittussaapput.

Nr. 3-mut

Nunatsinni angalasunik nakkutilliinermut tunngavik inatsimmi kapitali 7-imut inissinneqarpoq, tassani angalasunik nakkutilliineq maleruagassiorneqareerpoq. Mittarfinni nutaani nunanut allanut angalasut assigalugit nunatsinni angalasut assinganik nakkutilliiffigineqartarnissaat, tamatumalu peqatigisaanik naleqqiussisinnaassutsimik inatsisitigullu isumannaatsuunissamik pingaartitsinissaq inatsimmi § 30 a, imm. 1-imit 3-mut malittarisassatigut nutaatigut qulakkeerneqarput.

Siunnersuummi akileraaruseriffiup akitsuuserisui mittarfinni nunatsinnut tikittunik aallartunilluunniit, tamatumani tikittut aallartullu ataatsimut tikittarfimmi aallartarfimmilu nakkutiginninnerannik alliliivoq. Nakkutilliinermi siunertaq pingaarneq tassaavoq nunatsinni angalasut mittarfinni tikittunit akileraaruteqanngitsumik nioqqutinik, tassa pisiniarfinni akileraaruteqanngitsunik pisiaannik, tigusisinnaanerannik pisisinnaanerannilluunniit pinaveersaartitsineq.

Siunnersuut tikittut nioqqutissat nassataannik nakkutilliinermut tunngavoq, kisiannilu tikittup nunatsinni angalanermi pisataminik, inatsit naapertorlugit eqqussaanik il.il., nassarnissaanik akornusiinngilaq.

Maleruagassamili aamma nioqqutissat aamma soorlu ikiaroornartut il.il. akitsuuserisunit nakkutigineqareertut ilaapput.

Siunnersuummi § 30 a, imm. 1, imm. 2 aamma imm. 3, § 30, imm. 2-3 aamma imm. 6 naapertorlugu nunatsinnit nunatsinnullu angalasunut malittarisassanut assinguvoq. Tamatuma saniatigut timikkut misissuinerit pisinnaapput, misissuinerillu ikiaroornartut il.il. eqqussorneqarnerisa pinaveersaarnissaannut atatillugu pisinnaallutik.

Nr. 4-mut

Inatsimmi § 11 a-mi aamma § 30 a-mi malittarisassanik nutaanik atuutilersitsinerup kingunerisaanik allannguineq tamatumani pineqarpoq.

Nr. 5-imut

Nioqqutissanik arsaarinninneq pillugu malittarisassat oqaasertaat allanngortinneqarput, tassani aamma nunatsinni timmisartorluni angalanerni nioqqutissanik akitsuuteqanngitsunik § 11 a-mi malittarisassanik nutaanik unioqqutitsilluni nassarnerit ilanngunneqarlutik.

Nr. 6-imut

Inatsimmi § 30, imm. 4-mi 5-imilu pigisanut nalilinnut killiliussat allanngornerisa malitsigisaanik allannguineq tamatumani pineqarpoq.

§ 2-mut

Inatsisartut inatsisaat ulloq 1. januaari 2026 atuutilissasoq siunnersuutigineqarpoq.

**Ilanngussaq 1**

|  |
| --- |
| **Siunnersuut inatsimmut atuuttumut sanilliullugu** |
| *Oqaasertaliineq atuuttoq* | *Siunnersuut* |
|  | **§ 1**Nioqqutissanik eqqussuineq annissuinerlu pillugit Inatsisartut Inatsisaanni nr. 18, 30. oktober 1992-imeersumi, kingullermik Inatsisartut inatsisaatigut nr. 64, 20. novembari 2023-meersutigut allanngortinneqartumi, uku allannguutaapput: |
|  | **1.** § 11-p kingorna ilanngunneqassapput:” **§ 11 a.** § 17-imi malittarisassat aalajangersarneqarsimasut naapertorlugit timmisartumut ilaasut Danmarkimeersut, Savalimmiuneersut nunanilluunniit allaneersut kingusinnerpaamik ullut arfineq-marluk tikinnermi kingorna timmisartorlutik Kalaallit Nunaanni sumiiffinnut allanut ingerlaqqittussat nioqqutissanik akitsuuteqanngitsunik nassarsinnaapput.  *Imm. 2.* Nunatsinni angalasut allat nioqqutissanik akitsuuteqanngitsunik nassaqqusaanngillat. *Imm. 3.* § 17 naapertorlugu timmisartumut ilaasut Danmarkimeersut, Savalimmiuneersut nunanilluunniit allaneersut Kalaallit Nunaannut mittarfimmut tikinnerminni nioqqutissanik akitsuuteqanngitsunik eqqunneqarsimasunik allamut tigusisussanngortitseqqusaanngillat.” |
| **§ 30, imm. 4-5** *Imm. 4.*Inuit akitsuuteqarfimmut tikinnerminni tassanngaaniilluunniit aallalernerminni aningaasanik tigoriaannarnik 50.000 kr-it nalinginit amerlanerusunik nassataqartut tamatumunnga kaammattorneqaqqaaratik nammineerlutik misissorneqarnissamut saaffiginnissapput aningaasallu tigoriaannaat nassatatik tamaasa akileraaruseriffimmut nalunaarutigissallugit pisussaaffigaat. *Imm. 5*. Inatsisit naapertorlugit inuttut isigineqarsinnaasut imaluunniit inuit aningaasanik tigoriaannarnik 50.000 kr-it nalinginit amerlanerusunik nassiussisut nassitittulluunniit, aningaasat tigoriaannaat tamaasa Akileraaruseriffimmut nalunaarutigissavaat kingusinnerpaamik nassiussat akitsuuseqarfiusumut tikinneranni tassanngaanniilluunniit nassiunneranni. | **2.** § 30, imm. 4 aamma 5, ima oqaasertalerneqassaaq:” *Imm. 4.*. Inuit akitsuuteqarfimmut tikinnerminni tassanngaaniilluunniit aallalernerminni, pigisat nalillit tamatumunnga ilanngullugit aningaasat tigoriaannat, 15.000 kr.-t nalinginit amerlanerusunik nassataqartut tamatumunnga kaammattorneqaqqaaratik nammineerlutik misissorneqarnissamut saaffiginnissapput pigisallu nalillit nassatatik tamaasa akileraaruseriffimmut nalunaarutigissallugit pisussaaffigaat. *Imm. 5*. Inatsisitigut pisinnaatitaasut inuilluunniit, pigisanik nalilinnik 15.000 kr.-t nalinginit amerlanerusunik nassiussisut nassitsittulluunniit, pigisat malillit tamaasa akileraaruseriffimmut nalunaarutigissavaat kingusinnerpaamik nassiussat akitsuuseqarfiusumut tikinneranni tassanngaanniilluunniit nassiunneranni.” |
|  | **3.** § 30-p kingorna ilanngunneqassapput:” **§ 30 a.** Nunatsinni angalasut mittarfimmut tikittut mittarfimmiilluunniit aallartut, tassani nunatsinni angalasut nunanillu allanit angalasut tikittarfimmik aallariartortarfimmillu ataatsimut atuisut nioqqutissat nassatarineqartut pillugit kaammattorneqaqqaaratik namminneerlutik misissorneqarnissamut saaffiginnissapput paasissutissallu pisariaqartinneqartut akileraaruseriffimmit piumasarineqartut nalunaarutigissallugit, tak. § 11 a, imm. 1 aamma 2. *Imm. 2.* Nunatsinni angalasut nioqqutissanik nassarneqartunik tamanik paasissutissiinissamut, tak. § 11 a, imm. 1 aamma 2, nakkutilliinerup ingerlanneqarnissaanut paasissutissanik pisarialinnik paasissutissiinissaminnut aamma akileraaruseriffiup innersuussutaat malillugit nassatani kaasarfiit toqqorsiviillu tamarmik takutinnissaannut nassatallu ammaqquneqarpata ammarnissaannut pisussaaffeqarput. *Imm. 3.* Akileraaruseriffik inunnik misissuinissamut pisinnaatitaavoq. Misissuinermi pineqartoq sapinngisamik qajassuartumik mianersuunneqassaaq aamma nakkutilliinermi siunertarineqartut qaangerneqassanngillat. Pineqartup unioqqutitsilluni nioqqutissanik il.il. timiminut toqqorsisimanera pissutissaqavilluni pasitsaakkaanni aatsaat misissuinermi atisat qalliinnaanngitsut misissorneqarsinnaapput. Misissorneqartussap piumasarisinnaavaa misissuinerup ilisimannittuusumit nammineq toqqakkaminit najuuffigineqarnissaa. Misissuineq taamaallaat suiaaqatinit ingerlanneqarsinnaallunilu najorneqarsinnaavoq. *Imm. 4* Imm. 3 naapertorlugu nakkutilliinermi pineqartup akuersineratigut timimik skanneri atorneqarsinnaavoq”  |
| **§ 45.**  § 1-imi, § 29, imm. 1, 2, 3 aamma 5-imi, § 30, imm. 1-3-mi aamma § 32, imm. 2-mi aalajangersakkanik malinnikkumanngitsoq akiliisinneqarsinnaavoq. | **4.** § 45, imm. 1, ima oqaasertalerneqassaaq:” **§ 45.**  § 1-imi, § 11 a-mi, imm. 1-3-mi, § 29, imm. 1-imi, 2-mi, 3-mi aamma 5-imi, § 30, imm. 1-imit 3-mut, § 30 a-mi, imm. 1-imit 3-mut aamma § 32, imm. 2-mi aalajangersakkanik malinnikkumanngitsoq akiliisinneqarsinnaavoq.” |
| **§ 46, imm. 3** *Imm. 3.*  Akuersissummik pisariaqartumik peqarani nioqqutissat § 7-imi § 9-milu pineqartut eqqunneqarpata, nioqqutissalluunniit taamaattut nammineq piumassutsimik akitsuusertinnagit imaluunniit amerlassusissat § 35 a, imm. 2 naapertorlugu eqqunneqarsinnaasut sinnerlugit eqqunneqarpata nioqqutissat taakku, nioqqutissalluunniit peqanngippata taakku aningaasanngorlugu nalingat arsaarinnissutigineqassapput. | **5.** § 46, imm. 3, ima oqaasertalerneqassaaq:” *Imm. 3.* Nioqqutissat § 7-imi § 9-milu pineqartut akuersissuteqarnani eqqunneqarpata nioqqutissalluunniit taakku akitsuusernagit eqqunneqarpata imaluunniit § 35 a, imm. 2 malillugu amerlassutsit akuerineqarsimasut qaangerlugit eqqunneqarpata, nioqqutissat taakku taakkualuunniit nalingat peqanngippata aningaasanngorlugit nalingat arsaarinnissutigineqassapput. § 11 a, imm. 1, 2-milluunniit unioqqutitsilluni nioqqutissat akitsuuteqanngitsut nunatsinni angalanermi nassarneqarpata taakkuluunniit peqanngippata aningaasanngorlugit nalingat arsaarinnissutigineqassapput.”  |
| **§ 46, imm. 5** *Imm. 5.*  Aningaasat atoriaannaat 50.000 kr.-t sinnerlugit nalillit, akileraaruseriffiullu § 30, imm. 4 aamma 5 naapertorlugit nakkutilliinerani nassaarineqartut akileraaruseriffimmit tigummigallarneqarsinnaapput. Tigumminnikkallarneq pisinnaavoq aningaasat atoriaannaat pinerluttulerinermik inatsimmik unioqqutitsinikkut pissarsiaasimasinnaanerat unioqqutitsinissamulluunniit atorneqarsinnaanerat pasitsaassimaneqarpat. Tigumminnikkallartoqartillugu eqqartuussisarnermi inatsimmi kapitali 37, arsaarinnissuteqartarnermut tunngasoq atuutissaaq. | **6.** § 46, imm. 5, ima oqaasertalerneqassaaq:” *Imm. 5.*  Pigisat nalillit 15.000 kr.-t sinnerlugit nalillit, akileraaruseriffiullu § 30, imm. 4 aamma 5 naapertorlugit nakkutilliinerani nassaarineqartut akileraaruseriffimmit tigummigallarneqarsinnaapput. Tigumminnikkallarneq pisinnaavoq pigisat nalillit pinerluttulerinermik inatsimmik unioqqutitsinikkut pissarsiaasimasinnaanerat unioqqutitsinissamulluunniit atorneqarsinnaanerat pasitsaassimaneqarpat. Tigumminnikkallartoqartillugu eqqartuussisarnermi inatsimmi kapitali 37, arsaarinnissuteqartarnermut tunngasoq atuutissaaq.” |
|  | **§ 2**Inatsit ulloq 1. januaari 2026-mi atuutilissaaq. |

1. Kunngip peqqussutaatigut nr. 920, 26. juuni 2023-meersukkut Kalaallit Nunaannut atuutilersinneqarpoq, kingusinnerusukkullu UPA2024/18-imi allanngortinneqarpoq, Aningaasatigut peqquserluutinik malunnarunnaarsaaneq aamma peqqarniisaarniarnermut aningaasalersuineq pitsaaliorniarlugit pineqaatissiissutit

pillugit inatsisini (aningaasatigut peqquserluutinik malunnarunnaarsaaneq pillugu inatsit) inatsisit assigiinngitsut aalajangersagaanni, Kalaallit nunaani ataatsimut peqqussummik Kalaallit Nunaanni Namminersorlutik Oqartussat atulersitsinerat pillugu Inatsisartunut aalajangiiffigisassatut siunnersuutitigut. [↑](#footnote-ref-1)